È Dieu mort?
Ils Europeans d'oz e la religiun

Da Guiu Sobiela-Caanitz

La globalisaziun pertutga era la pressa. En il kiosc d'in vitg grischun pon ins cumprar "Newsweek", magazin emnil en linguatg englais, ediziun internaziunala stampada a Winterthur, "scritta e publitgada a New York per il public dal mund entir". Il numer dat trais adressas da represchentants, numnadamain dus en Flandra ed in a Milaun. Il pretsch è inditgà en 31 valutas europeicas sco er en quella d'Israel. Tgi che legia ina tala revista respira pia in'aria internaziunala. 

In vid snuaivel 
Quai vala era per il tema da cuverta en il numer dals 12 da fanadur: "È Dieu mort? Uschia po quai segir parair en l'Europa dal vest". La scriptura Karen Armstrong, autura d'in essai entitulà "A History of God", fa endament ils pleds dal filosof Friedrich Nietzsche (1844-1900): "Dieu è mort, (...) nus tuts l'avain assassinà" e commentescha: "Ils Europeans han segir emprendì d'enconuscher il vid profetisà da Nietzsche. Ils umans basegnan l'intgant e la transcendenza ch'als persvadan (...) da la valur fundamentala da la vita (...). L'istorgia europeica da noss tschientaner mussa ils privels colliads cun la renunzia a lezza sort spiritualitad. Paucs onns suenter la profezia da Nietzsche èn ils stadis europeics entrads en ina cursa a l'armament che ha manà directamain a la catastrofa da l'emprima guerra mundiala, suicidi collectiv d'Europa. Noss tschientaner è quel dal genocid (...). L'enfiern d'Auschwitz, sco era las fossas communablas che vegnan scuvertas gist uss en Cosovo, ans mussan ina vita snuaivla nua ch'ins ha pers mintga senn per la sontgezza". 

Svanescha la cardientscha? 
Quatter collavuraturs da "Newsweek" han pia retschertgà davart la religiusa-dad en Engalterra, Frantscha, Germania, Irlanda, Italia, Norvegia e Svezia. "Aduraturs empleneschan baselgias en America latina, Africa ed ils Stadis unids. En Europa perencunter pon las baselgias dir da cletg sch'ellas attiran turists. (...). Ina seria da scandals sexuals ha schizunt 'sufflà davent' la cardientscha d'Irlanda." Il magazin citescha l'archuvestg da Canterbury, chau da la Baselgia anglicana: "En Gronda Bretagna n'è la vita betg uschè dramatica sco en America latina ed Africa centrala; forsa perquai na basegn'ins nagina revelaziun cristiana per l'interpretar." Cardinal Meisner, archuvestg da Cologna, ha ditg en sia pregia da Bumaun: "Dieu n'è nagin tema pli en nossa societad." 

Tschertgar ed endirar 
Gist questa tesa vegn dentant cuntraditga da "Newsweek": "90 % dals Europeans, 20 % dapli ch'avant diesch onns, manegian ch'i dettia in Dieu (...). Varsaquants passentan lur vacanzas faschond pelegrinadis u exercizis spirituals (...). Els legian cun quaida davart temas religius. Ils Franzos consulteschan ils dus toms d'in lexicon da las religiuns mundialas, in bestseller da 1997. Irlandais e Tudestgs cumpran cudeschs davart il catolicissem celtic." Lezs fatgs èn vegnids interpretads ils 3 d'avrigl dal magazin emnil bavarais "Focus". Il tema da cuverta da quest numer ("A tge ch'ils Tudestgs crain") è pli limità che quel da "Newsweek" che ha retschertgà en set pajais. "Focus" ha visità la chapella da l'autostrada a Baden-Baden e descriva: "Là, en temp da traffic intensiv da vacanzas, envid'ins mintga di enfin 900 chandailas; in toc custa dus marcs tudestgs (...). En il cudesch avert scriv'ins supplicas sco (...): 'Fa turnar noss figl Michel!' I resta be pli Dieu cura cha na-gut auter po gidar." Tge far pia? "Pertge na datti nagina chapella en in tren internaziunal ICE?" dumonda lur il sociolog Michael E. Ebertz (*1953), autur da "Kirche im Gegenwind" e professer a la Scola auta professiunala catolica da Friburg (Germania). Sia conclusiun en "Focus": "La baselgia duess puspè interrogar e tschertgar dapli. Mintgin chattass lura ses plaz en ina tala cuminanza d'umans plain dumondas (...). Tschertgar ed interrogar, quai è ina tenuta fundamentala da la mistica." Sumegliantamain concluda Karen Armstrong en "Newsweek": "Ils mistics europeics manegian dapi tschientaners che nus stoppian spetgar en 'ina tschajera d'ignoranza' (...). Suenter las catastrofas da noss tschientaner ston ils Europeans forsa endirar in temp da stgiradetgna analoga, senza enconuscher la natira da la realitad, fin ch'els possian formular lur senn per la sontgezza en in mund transfurmà."